Diari Oficial de la Generalitat Valenciana


Sumari del DOGV 2262, del 09-05-1994 (1994/831342)

RESOLUCIÓ de 29 d'abril de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col.laboració entre la Generalitat Valenciana i la Universitat Centramericana José Simeón Canas, d'El Salvador.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2262

Data del DOGV
:   09-05-1994

Secció del DOGV
:   ALTRES DISPOSICIONS

Número del document
:   1994/831342


Data del document
:   29-04-1994

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 d'abril de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col·laboració entre la Generalitat Valenciana i la Universitat Centramericana José Simeón Cañas, d'El Salvador. [94/2899]  
Subscrit, després de la tramitació reglamentària, entre la Generalitat Valenciana i la Universitat Centramericana José Simeón Cañas d'El Salvador, el dia 10 de desembre de 1993, un conveni marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0121/94, i que figura com a annex d'aquesta resolució.  
València, 29 d'abril de 1994.- El director general de Relacions amb les Corts i del Secretariat del Govern.  
Conveni marc de col·laboració entre la Generalitat Valenciana i la Universitat Centramericana José Simeón Cañas, d'El Salvador  
València, 10 de desembre de 1993  
REUNITS  
D'una banda, el Sr. Joan Lerma i Blasco, president de la Generalitat Valenciana.  
De l'altra, el vicerrector de Relacions Exteriors de la Universitat Centramericana (UCA) José Simeón Cañas, d'El Salvador, Sr. Rodolfo Cardenal.  
Les dues parts, en la representació que ostenten,  
EXPOSEN:  
La Generalitat Valenciana, fent ús de les seues competències, desplega funcions a través dels diferents departaments que, per l'experiència acumulada en l'àmbit de la cooperació internacional al desenvolupament, permeten col·laborar amb la UCA en la seua tasca, especialment en aquelles activitats que afavoresquen i fomenten l'establiment i la consolidació de valors democràtics, de progrés i de justícia social.  
La Universitat Centramericana José Simeón Cañas, és una institució d'utilitat pública, autònoma, fundada i administrada per la Companyia de Jesús. Al llarg de la seua existència ha treballat en el món de la formació universitària i des de l'anàlisi de la realitat ha actuat com a fòrum de denúncia de les estructures opressores i en l'esforç de contribuir des de la intel·lectualitat a configurar una societat més justa i igualitària.  
Ambdues institucions, conscients de la necessitat de conjuminar esforços en un món interdependent, per impulsar aquests principis des del deure ètic de la solidaritat del qual no està exempt cap país ni institució, i reconeixent-se mútuament la capacitat suficient per intervenir en aquest acte, formalitzen aquest conveni marc de col·laboració, d'acord amb les següents  
CLÀUSULES  
Primera  
S'estableix aquest conveni com a marc de col·laboració entre la UCA i la Generalitat Valenciana, per dur a terme totes aquelles activitats que es consideren d'interès mutu amb caràcter general, i amb caràcter preferent, les següents:  
- Formació i difusió de valors democràtics.  
- Formació universitària en matèria d'assistència i de medi ambient.  
- Atenció i suport a la joventut.  
- Promoció de projectes educatius extrauniversitaris.  
- Intercanvi de professionals i tècnics.  
- Dotació en infrastructures.  
Segona  
Els projectes i totes altres activitats emparades per aquest conveni, i que hagen de ser finançades per una o per l'altra de les parts, requeriran l'aprovació prèvia d'aquestes.  
S'establiran comissions conjuntes si l'entitat de les accions així ho requereix, i qualsevol de les parts podrà supervisar i avaluar els projectes i activitats.  
Tercera  
Aquest acord es formalitzarà i serà operatiu per escrits de proposta i d'acceptació entre les parts, per mitjà de convenis específics entre els departaments responsables i impulsors de les respectives institucions.  
Quarta  
Les subvencions que qualsevulla de les parts concedesquen per desplegar aquest conveni marc i els posteriors convenis específics, han d'invertir-se en el desenvolupament de les activitats per a les quals foren atorgades.  
Cinquena  
La vigència d'aquest conveni serà indefinida, encara que qualsevulla de les parts podrà denunciar-lo si amb una antelació mínima de sis mesos a la data fixada perquè quede sense efecte, ho fa saber a l'altra. En tot cas, hauran d'enllestir-se les accions que hi haja en curs.  
I, de conformitat amb tot això, ambdues parts signen aquest conveni marc de col·laboració al lloc i en la data més amunt assenyalat.  
Per la Generalitat Valenciana, el president: Joan Lerma i Blasco  
Per la UCA José Simeón Cañas d'El Salvador, el vicerector de Relacions Exteriors: Rodolfo Cardenal.